חברת הכשרת הישוב שבשליטת משפחת נמרודי ומנוהלת על ידי הבן עופר השלימה היום עסקה למכירת שני פארקים לוגיסטיים בפולין תמורת 352 מיליון שקל. את המכירה ביצעה באמצעות החברה הבת (38.3%) MLP, המרכזת את פעילות הפארקים בפולין.
MLP, המנוהלת על ידי מיכה שפירא, חתמה על שני הסכמים למכירת מלוא החזקותיה בפארק טיכה ופארק ביורינג הממוקמים בחלקה הדרומי של פולין, בהיקף כולל של כ-80 מיליון יורו. השלמת העסקאות תניב ל-MLP תזרים מזומנים חופשי של כ-31 מיליון יורו (כ-136 מיליון שקל). במסגרת העסקאות סוכם, כי במידה ו-MLP תקים מבנה נוסף באחד מהפארקים הנמכרים, ותשכיר אותו בתנאים שסוכמו, תגיע סך התמורה לכ-89.6 מיליון יורו (כ-395 מיליון שקל), ובהתאם יגדל תזרים המזומנים החופשי מהעסקאות לכ-34 מיליון יורו (כ-150 מיליון שקל). השלמת העסקה מותנית במספר תנאים, בין היתר בקבלת אישור של גוף ממשלתי פולני.
2 הפארקים משוערכים בספרי החברה בשיעור היוון של בין 7.75%-8%, שיעור היוון המקובל בפולין בתחום פעילות זה. עם השלמת העסקה כולל הקמה והשכרת המבנה הנוסף כאמור, MLP תכיר ברווח של כ-8.6 מיליון יורו (כ- 38 מיליון שקל) נתון המשקף שווי עסקה בתשואה נמוכה משיעור ההיוון בהם הנכסים משעורכים.
MLP הנסחרת בבורסת ורשה לפי שווי של כ-650 מיליון שקל, פועלת בתחום של פיתוח, השכרה ותפעול של פארקים לוגיסטיים ותעשייתיים בפולין, ומהווה את אחת מהזרועות העסקיות המרכזיות של קבוצת הכשרת הישוב.